送王深道歸黄巖雲霞居并簡李微之周子靖吳毅夫蔣良貴
作者：劉宰
朝代：宋

paragraphs: 之子雲霞居，地隔千萬山。
三年三過我，一見一開顔。
袖出西游編，字字破天慳。
可憐東門享，不及海上閒。
後會不可期，天步方艱難。
贈別可無言，鳥倦宜知還。
白髮暮倚閭，山空水潺潺。
道逢兩倫魁，風采照人寰。
出處各有適，爲問二者間。
李周兩太史，筆削凜二班。
爲問靜中得，何方濟時艱。
老我疾病餘，癙憂涕空潸。
回鴈可寄書，勿諉殆且煩。